Komisijos reglamentas (EB) Nr. 152/98
1998 m. sausio 22 d.
nustatantis Tarybos reglamento (EB) Nr. 2006/97, nustatančio tam tikras Maroko kilmės alyvuogių aliejaus importui skirtų specialių priemonių taikymo taisykles, išsamias taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. spalio 9 d. Tarybos reglamentą (EB) Nr. 2006/97, nustatantį tam tikras Maroko kilmės alyvuogių aliejaus importui skirtų specialių priemonių taikymo taisykles [1], ypač į jo 4 straipsnį,
atsižvelgdama į 1994 m. gruodžio 22 d. Tarybos reglamentą (EB) Nr. 3290/94 dėl pritaikomųjų pataisų ir pereinamojo laikotarpio priemonių, nustatytų žemės ūkio sektoriui siekiant įgyvendinti daugiašalių derybų dėl prekybos Urugvajaus raunde sudarytus susitarimus [2], su paskutiniais pakeitimais, padarytais Reglamentu (EB) Nr. 1161/97 [3], ypač į jo 3 straipsnį,
kadangi Reglamento (EB) Nr. 2006/97 2 straipsnio 2 dalyje numatytas muito normos sumažinimas taikomas visokiam alyvuogių aliejaus importui, kurį importuojant importuotojas pateikia įrodymus, kad specialusis eksporto mokestis yra įtrauktas į importo kainą; kadangi minėtų priemonių taikymui reikėtų numatyti, kad importuotojas pateiktų įrodymus, kad aptariamasis mokestis yra eksportuotojui kompensuotas;
kadangi Komisijos reglamentas (EB) Nr. 2146/95 [4] su paskutiniais pakeitimais, padarytais Reglamentu (EB) Nr. 1163/97 [5], dėl, inter alia, specialių priemonių, skirtų Maroko kilmės alyvuogių aliejaus importui, patikslinimo pereinamuoju laikotarpiu nustato toms priemonėms taikomas nuostatas; kadangi tos nuostatos turėtų būti panaikintos, nes šiame reglamente yra nustatytos išsamios įgyvendinimo taisyklės;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 2006/97 2 straipsnio 2 ir 3 dalyse numatytos priemonės taikomos visam importui, kurio atžvilgiu importuotojas, priimant deklaraciją išleidimui į laisvą apyvartą, pateikia įrodymus, kad specialusis eksporto mokestis įtrauktas į importo kainą ir kad jis tą mokestį kompensavo eksportuotojui suma, kuri išskaičiuojama importuojant į Bendriją, kaip numatyta to reglamento 2 straipsnio 2 dalyje.
2. Šio straipsnio 1dalyje minėtais įrodymais gali būti bet koks muitinei priimtinas administracinis, komercinis ar banko dokumentas.
3. Šiame reglamente "eksportuotojas" - tai asmuo, nurodytas Marokui EUR.1 sertifikate.
2 straipsnis
Reglamentas (EB) Nr. 2146/95 panaikinamas.
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. sausio 22 d.